CELEX: 62012TN0062
Language: el
Date: 2012-02-09 00:00:00
Title: Υπόθεση T-62/12: Προσφυγή της 9ης Φεβρουαρίου 2012 — ClientEarth κατά Συμβουλίου

14.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/24
            
         Προσφυγή της 9ης Φεβρουαρίου 2012 — ClientEarth κατά Συμβουλίου
   (Υπόθεση T-62/12)
   2012/C 109/51
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: ClientEarth (Λονδίνο, Ηνωμένο Βασίλειο) (εκπρόσωποι: O. Brouwer και P. van den Berg, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση του καθού με την οποία απορρίφθηκε η (πλήρης) πρόσβαση στο έγγραφο 6865/09, το οποίο περιλάμβανε νομικές συμβουλές της νομικής υπηρεσίας του καθού όσον αφορά τη νομιμότητα σχεδίου τροποποιήσεως προτάσεως της Ευρωπαϊκής Επιτροπής για την τροποποίηση του Κανονισμού (ΕΚ) 1049/2001 (1), δυνάμει του εν λόγω κανονισμού· και
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει τέσσερις λόγους.
   
               1)
            
            
               Ο πρώτος λόγος αφορά παράβαση του άρθρου 4, παράγραφος 2, δεύτερη περίπτωση, του Κανονισμού (ΕΚ) 1049/2001, καθόσον το καθού δεν απέδειξε κατά ποιον τρόπο η γνωστοποίηση του επίμαχου εγγράφου θα υπονόμευε την προστασία της παροχής νομικών συμβουλών.
            
         
               2)
            
            
               Ο δεύτερος λόγος αφορά παράβαση του άρθρου 4, παράγραφος 3, πρώτο εδάφιο του Κανονισμού (ΕΚ) 1049/2001, καθόσον το καθού δεν απέδειξε κατά ποιον τρόπο η γνωστοποίηση του επίμαχου εγγράφου θα υπονόμευε σοβαρά τη διαδικασία λήψεως αποφάσεων του Συμβουλίου.
            
         
               3)
            
            
               Ο τρίτος λόγος αφορά παράβαση τόσο του άρθρου 4, παράγραφος 2, δεύτερη περίπτωση του όσο και του άρθρου 4, παράγραφος 3, πρώτο εδάφιο, του Κανονισμού (ΕΚ) 1049/2001, καθόσον το καθού δεν έλαβε υπόψη το υπερισχύον δημόσιο συμφέρον που επέβαλε τη γνωστοποίηση του επίμαχου εγγράφου.
            
         
               4)
            
            
               Ο τρίτος λόγος αφορά παράβαση του άρθρου 4, παράγραφος 6, του Κανονισμού (ΕΚ) 1049/2001 και προσβολή της αρχής της αναλογικότητας, καθόσον το Συμβούλιο δεν εκτίμησε προσηκόντως αν θα μπορούσε να είχε δοθεί πληρέστερη πρόσβαση στο επίμαχο έγγραφο.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43)